Matovič, Igor, poslanec NR SR (2014-11-09):
Keďže sa tu vyskytujú pochybnosti o odbornosti opozície a že opozícia sa ničomu nerozumie, tam poslanec Martvoň hovorí, že však opozícia vlastne vôbec nerozumie, že tú diaľnicu treba aj posýpať, čistiť, udržiavať v jazdnom stave a to je všetko v cene, tak ja si dovolím tú odbornú analýzu z denníka Pravda prečítať celú a vysvetliť to kolegom zo strany SMER, aby pochopili teda, o čom sa tu rozprávame. (Reakcia z pléna.) No denník Pravda, ja si myslím, budete uznávať, lebo je to váš de facto stranícky denník, patrí vášmu sponzorovi. Takže ja si myslím, že treba ho brať. Ja som to nechcel doniesť zo SME, lebo to by boli inak ešte asi horšie čísla pre vás. Ale ja som chcel byť ústretový voči vám, takže doniesol som niečo, čomu budete rozumieť. Začneme najprv citátom pána podpredsedu Vážneho. Som to stratil, no dostanem sa k tomu. Čiže pôjdeme cez tabuľku, v ktorej je, áno, tá cena za PPP sa skladá zo štyroch položiek, z ktorých jednou sú náklady na výstavbu. A to tu dobre povedal kolega Zajac, keď hovoril, že vlastne ten európsky kilometer približne stojí 9 mil. eur. Čiže počítame spolu, 9 mil. eur stojí kilometer. (Reakcia z pléna.) Je tu 9 mil., tak nech si nevymýšľam druhé. (Informovanie z notebooku.) Čiže 9 mil. eur stojí kilometer, krát 51 kilometrov je tých 460 mil. eur, ak by sme to stavali cez eurofondy. Toľko by nás stálo postavenie tej diaľnice. Cez eurofondy by sme museli na to prispieť 15 %. Čiže tých 15 % je 70 mil. eur. Čiže zaplatili by sme 70 mil. eur a zbytok by nám zaplatili z eurofondov. Čiže zaplatíme 70 mil. eur, zbytok z eurofondov, vždycky lepšie, ako keď nám prepadnú. Keď vláda tvrdí, že však vlastne my sme mali málo eurofondov, nemohli sme ich použiť, ledva nám to vyšlo na obchvat Bystrice a niečo na severe, nič nebránilo vláde otvoriť jednania s Európskou komisiou a snažiť sa realokovať zdroje z jedného programu do druhého. Áno, je jasné, trvalo by to pol roka, rok, nestihlo by sa odovzdať R1 pred voľbami, pochopiteľne. Ale keďže boli voľby... Prepáčte, zabudol som, vy ste pán minister, ako sa voláte menom? (Reakcie z pléna.) Ľubomír, prepáčte. Fico povedal: „Ľubo, neblázni, nemôžeme vybavovať eurofondy. Postav to cez PPP, potrebujeme stihnúť dokončiť diaľnicu.“ A takto, si myslím, to bolo, lebo inak stále, keď vieme, že nie sme schopní čerpať eurofondy z jednotlivých programov a v diaľniciach ich máme málo, nič nám nebráni otvoriť rokovania, ktoré, áno, sú náročné, ale po roku by sme to mali a by sme to mali presunuté z tých programov, na ktoré ich nevieme čerpať, do toho programu, na ktorý by sme ich zmysluplne čerpať mohli. Ale keďže bol termín volieb, tak sa spomenulo PPP. A, bohužiaľ, minister Vážny predtým povedal, citujem, v roku 2006 konkrétne tiež pre Pravdu: „Diaľnice cez PPP sú o 50 až 70 % drahšie ako cez bežné investície od štátu. Je na zváženie, či nám to stojí za skrátenie času.“ Toto povedal pán podpredseda vlády Vážny pre denník Pravda v roku 2006. Čiže to nie sú moje slová ani nikoho z nás opozície, to sú vaše slová. Čiže vy sami ste to povedali, cez PPP je to o 50 – 70 % viac, než za čo si to postaví štát, sami ústami ministra Vážneho ste vtedy pochybovali, či sa nám to vlastne oplatí, či nám to za to stojí, lenže potom asi teda prišiel niekto na rokovanie vlády, buchol po stole a povedal: „Ľubo, dokelu, do termínu volieb to potrebujeme stihnúť, takto to neurobíme. Realokáciu zdrojov nevybavíme v Európskej komisii, treba to postaviť cez PPP, nech to stojí, čo to stojí, nech aj bok roztrhne.“ Áno, ale komu sa to má stať? „Štátu nech aj bok roztrhne, takisto ako pri tých atómových elektrárňach. Totiž ja chcem, chcem, chcem, trucujem, chcem ukázať, aký som veľký frajer, ako zabezpečujem bezpečnosť energetickú pre Slovensko, ktoré ju nepotrebuje, lebo toľko si vyrábame elektriny, koľko jej potrebujeme, a nech aj bok roztrhne.“ A kto bude platiť za to účet? Budeme to my všetci, nie Fico. A presne takisto to bolo pri PPP projektoch. Takže vrátim sa k tým štyrom zložkám ceny. Jedna vec je, ak by sme teda stavali, priamo štát, 460 mil. by boli náklady, nebudem teraz hovoriť, koľko nám preplatia z toho eurofondy. My sme, samozrejme, to spravili cez PPP za 887 mil. ako postavenie diaľnice. Prečo toho bolo toľko, viacej, ako tých 460 mil., čo bola za to priemerná európska cena? Totiž my povieme: „My chceme PPP aj nám to zafinancujte na 30 rokov. Jednoducho urobte nám všetky služby okolo toho.“ A takýchto firiem a konzorcií je dramaticky menej na trhu, ktoré sú schopné si zobrať na triko všetko aj teda to riziko na tých 30 rokov a podobne, či im to ten štát bude splácať a tak ďalej. Čiže tých firiem bolo dramaticky menej, tým pádom bola dramaticky vyššia cena. Čiže dvakrát sme sumu preplatili iba pri výstavbe tej diaľnice. Potom sú tam náklady na ľahkú a ťažkú údržbu a prevádzkové náklady. Dám to ako dve položky. To je to, čo tu kolega Martvoň spomenul, že my tomu nerozumieme, lebo vlastne v tom je tá cena. Ale v tej tabuľke porovnávania tých výhodností (postavenie cez štát a postavenie cez súkromníka), čo ste zvolili vy, je práve aj táto položka. Áno, to je to vaše posýpanie, čistenie, udržiavanie v zjazdnom stave, áno, aj výmena asfaltového povrchu, áno, aj rozloženie tých pandrlákov hocijakých, čo tam sú, keď sa zužujú pruhy, aj značky, natieranie, jednoducho všetko, čo súvisí s tou diaľnicou alebo s tou rýchlostnou cestou. Takže ľahká a ťažká údržba cez súkromníka, to je 311 mil. A ak by to robil štát, tak je to 130 mil. Tých 130 mil. vychádza z toho, že dnes Slovenská správa ciest má v správe niekoľko sto kilometrov diaľnic. Má na to nejaký rozpočet, má na to nejaké náklady. Presne vieme vypočítať, koľko nás stojí jeden takýto kilometer. A z toho tá analýza vychádza, že presne vypočítali, koľko nás dnes stojí ten kilometer. To napočítali na tých istých 30 rokov a vedeli porovnať, áno, 311 mil. dali súkromníkovi, nieže mu ich dali, je jasné, že sa to nevyplatilo hneď, ale sa zaviazali dať ich súkromníkovi a 130 mil. by nás to stálo, ak by to robila naša správa ciest. Potom prevádzkové náklady sú 400 mil. v jednom aj v druhom prípade. No a najväčší, ten najdramatickejší rozdiel je v tom financovaní. A to je, že po znížení o tých 144 mil. vy ste sa zaviazali zaplatiť za 30 rokov 1,72 mld. eur a ak by sme to financovali cez eurofondy, tak by sme si museli požičať iba na tých 15 % zo 460 mil., to znamená iba na tých cca 70 mil. A tam by nás financovanie stálo 7 mil. eur. Čiže vy ste dali 1,72 mld. aktuálne. Pôvodne to bolo 1,86 mld. čiže 1 860 mil. A mohlo nás to stáť 7 mil. Čiže tu je rozdiel zhruba tých 1 800 mil. alebo 1,8 mld. Pri samotných nákladoch na výstavbu tam je rozdiel 420 mil. Čiže už počítajme spolu. A tak je to približne 2,3 mld. A rozdiel pri ľahkej a ťažkej údržbe tu je 170 mil. Čiže dokopy to je 2,7 mld. eur necelých, pôvodne ešte viacej pred znížením toho financovania. Čiže pán Daniš, kolega Martvoň, môžete mňa zosmiešňovať, koľko len chcete, čísla nepustia. Dobre, vy ďakujete pánovi podpredsedovi vlády, že vás uviedol do tej problematiky. Áno, vy sa práve uvádzate do tej problematiky, pán Daniš, ale ja minimálne 3 – 4 hodinky som sa tomu venoval, mám to naštudované a študoval som priamo už analýzu denníka, ktorému vy dôverujete, lebo je to váš denník. Takže, prosím pekne, prečítajte si aspoň to, čo vašom denníku sa písalo 22. 3. 2014. Je to veľmi podrobná analýza výhodnosti výstavby rýchlostnej cesty R1 cez ten a ten spôsob. A zopakujem na konci, preto sa tu vlastne dnes o tom bavíme, lebo sa tu bavíme o korupcii a o spôsobe vedenia štátu, ktorý doslova okrádate a drancujete. Iba v tomto jednom prípade ste Slovensko pripravili o 2,7 mld. eur, 2,7 mld. eur, zopakujem to, 2,7 mld. eur. To je viac ako polovička toho, čo Slovensko za celý rok vyberie na dépeháčke. Je to skoro dvojnásobok toho, čo Slovensko za celý rok vyberie od všetkých zamestnancov a živnostníkov na dani z príjmu. Je to približne suma toho, čo Slovensko za jeden rok vyberie od všetkých zamestnancov, živnostníkov a všetkých firiem na Slovensku. O toto ste Slovensko pripravili iba pri jednej jedinej veci. A z týchto rozhodnutí som Robertovi Ficovi vymenoval štyri v úvodnej reči. A kebyže chceme, tak ich tu vymenujeme desiatky, dobre, nie už v takýchto obludných rozmeroch. Ale dokopy sú to desiatky miliárd eur. Nemyslite si, že iba tak sa objavil nejaký štátny dlh za 6,5 roka vlády Roberta Fica, jednej a druhej, že sa zrazu zvýšil z 19 mld. na 41 mld. To nebolo iba tak. Samozrejme, ste požičali si, lebo tuto niekde ste dávali tým svojim správnym ľuďom. Tu ste to rozflákali, tu ste to vytunelovali. A, samozrejme, potom štát ste zadlžili. Je jasné, že dnes sa nás to nedotýka až tak strašne, lebo to od nás nikto nepýta, aby sme to splácali. Splácame iba úroky, ale aj tie úroky z toho dlhu, ktorý vy ste spáchali, ročne platíme vo výške 1,5 mld. eur, poviem 1,4 mld., nech som grand. Toľko platíme ročne iba úroky z dlhu, ktorý ste spáchali. To je približne suma rovná tomu, čo ročne Slovensko vyberie od všetkých zamestnancov a živnostníkov na dani z príjmu fyzických osôb za celý rok. Sú to iba úroky z dlhu, nie istina. Čiže, áno, dnes si to možno až tak neuvedomujeme, dnes to možno tak ľudia necítia. A vy poviete, že: „Však máme rast, dáme vám vlaky zadarmo, samozrejme.“ Takto sa správali feudáli. Na hostine takto mali masť okolo celej gamby. (Rečník rukou naznačuje na svojej tvári.) Nevedeli sa dožrať, keď už mali toho moc, vyvracali sa, najedli sa znova, vyvracali sa, najedli sa znova a potom si spomenuli, že tuto poddaným tie kosti zostali, tak to zhodili zo stola. Toto je sociálna politika strany SMER. Takto sa vy správate voči ľuďom. A, bohužiaľ, tí ľudia za tie ohlodané kosti sú vám ešte vďační a sú vás ochotní za ne voliť a dať vám znova moc, aby ste ich znova okrádali.